Simsa lam a matu akyu hpyi na KBC ndau shabra
- In Makam Masham
- Last Updated on 26 July 2011
- By KNG
- Hits: 4047
Jinghpaw Wunpawng Hkalup Hpung Ginjaw (KBC) a amumadu Rev. Dr. Hkalam Samsun kawn, Jinghpaw mungdaw hta simsa wa na hte, byin nga ai mung masa manghkang ni hpe hparan lu na, kaja dik ai mahtai lu la na matu Karai Kasang kaw akyu hpyi na, hpung shawa hpe ndau shabra laika hte shana wa sai re.
“Buga ginra nkau mi hta sadi maja let nga ra mat sai. Buga nkau mi hta jahkrit shama hkrum ai lam ni byin wa sai. Myit tsang myit kahpra ai lam ni grai law wa nga sai,” nga nna, May 20 ya sha ni shapraw ai KBC ndau shabra laika hta ka da ai re.
KBC hku nna hpung shawa masha ni hpe, ndai lam hte seng nna, laban shani hte, Dinghku nawku hkan laksan akyu hpyi ai lamang hku nna galaw sa mat wa na matu saw shaga wa sai re.
Myen hpyen asuya kawn shaning 16 ning daram na sai, Wunpawng Mungdan Shanglawt Hpung/Hpyendap (KIO/A) hte gap hkat jahkring da ai ga sadi hpe 2010, September shata praw 1 ya hta jahkring kau sai hpang, wuhpung lahkawng a lapran, hpyen masa shaja hkat ai lam ni rawt jat wa sai rai nga ai.
Myen hpyendap kaw na mung, hpyen n-gun hte laknak n-gun ni hpe Jinghpaw mungdaw hta jat bang wa sai hte, grau nna, KIA hpyendap makau hkan hpyen n-gun jat ai lam ni galaw nna, KIA hpe laknak ap na, dip n-gun jaw wa sai rai nga ai.
Lai wa sai April 26 ya shani hta, Hugawng pa daju KIA dapdung 14 a shara de Myen hpyendap kawn, amyawk si gap bun ai lam ni byin wa sai re. Raitim ndai mabyin hte seng nna, Myen hpyendap kawn, KIA hpe tawngban wa sai hte, shaman ai shaloi, n myit mada ai byin mat ai re nga nan, Myen hpyendap maga na tsun wa sai re.
May 18 ya shani hta gaw, N’mawk ginwang, Myu Tit mare daju Myen hpyendap Hka-La-Ya Masat 320 kawn, Manmaw ginwang, Dum Bung Krung daju KIA dapdung 25 hpe 75 mm amyawk hte masum lang gap wa sai rai nga ai.
Bai nna, Pang Hkawn daju KIA dapdung 5 hpe Myen hpyendap kawn lam galaw na masing hte, May 25 ya hpang jahtum tawn nna, dap htawt sit na matu matsun wa sai re. KIA dapdung 5 kaw na mung ndai matsun hpe ningdang kau sai rai nga ai.
Sam mung dingdung daw, Loikang daju, KIA Dapba 4 ginra ka-ang hku lai di mat na, lam hpe Myen asuya kawn, galaw wa sai hte, KIA Dapba 4 kaw na, ndai lam matut n galaw na matu sadi jaw ai lam ni galaw wa sai rai nga ai.
KIA Dapba 4 kaw na, lam galaw ai ni hpe, bungli galaw ai lam n jahkring yang gaw, majan byin wa na re lam sadi jaw wa sai.
KIA hte Myen hpyendap a lapran, hpyen masa shaja hkat hpang wa ai kaw na ya ten du hkra, Myen hpyenla 10 jan gaw, KIA shara de shang na matu shakut ai shaloi, bawm kabye hkrup nna, nkau si nna, nkau hkala nba hkrum ai lam ni byin wa sai re.
KIO Ningbaw kaba Lanyaw Zawng Hra kaw na mung, May 16 ya shani, ndau laika shapraw nna, Mali-N’mai hka mazup (Myitsone) hka madim masing jahkring kau na matu, Miwa mungdan gumsan magam hpang de hkringdat nna, hpyi shawn wa sai re.
KIO uphkang shara rai nga ai, Myitsone hka madim masing shara de Myen hpyenla ni hka madim shim lam a matu yaw shada let, shang bang wa nna, KIA hte dinghku majan hpang wa jang gaw, KIA a mara n re lam, ndau laika hta ka da ai re.
“Anhte Jinghpaw Wunpawng Buga simsa lam lu na matu hte Karai Kasang ra sharawng ai lam byin tai wa na matu akyu hpyi nga ai lam hpe ayan galaw nga na re hpe kam n’ngai. Raitim, ya ndai aten ni hta simsa lam hte seng nna alak mi akyu hpyi ra na lam ni byin pru wa sai,” nga nna KBC a akyu hpyi na matu, saw lajin ai ndau laika hta ka da ai hpe mu lu ai.
kac_Latn kac_Latn eng_Latn ces_Latn lim_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn